               AN COIMISIÚN EORPACH
            An Bhruiséil,9.2.2021
            COM(2021) 64 final
            2021/0034(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir leis an dáta ar a scoirfear de chur i bhfeidhm sealadach an Chomhaontaithe Trádála agus Comhair

               MEABHRÁN MÍNIÚCHÁIN

               1.Ábhar an togra

               Molann an Coimisiún go mbunóidh an Chomhairle an seasamh a bheidh le glacadh thar ceann an Aontais sa Chomhairle Comhpháirtíochta a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile (an ‘Comhaontú Trádála agus Comhair’), a mhéid a bhaineann leis an dáta ar a scoirfear de chur i bhfeidhm sealadach an Chomhaontaithe Trádála agus Comhair.

               2.Comhthéacs an togra

               2.1.An Comhaontú Trádála agus Comhair

               An 29 Nollaig 2020, ghlac an Chomhairle Cinneadh (AE) Uimh. 2020/2252
                  1
                maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe.

               Leis an gComhaontú Trádála agus Comhair bunaítear an bonn le haghaidh caidreamh leathan idir an tAontas agus an Ríocht Aontaithe lena mbaineann cearta agus oibleagáidí cómhalartacha, comhghníomhaíochtaí agus nósanna imeachta speisialta.

               Is comhaontú forlíontach ar an gComhaontú Trádála agus Comhair é an Comhaontú maidir le Slándáil Faisnéise agus tá dlúthcheangal idir é agus an comhaontú sin, go háirithe maidir leis na dátaí cur i bhfeidhm agus foirceanta.

               De bhun Airteagal 12(1) de Chinneadh (AE) Uimh. 2020/2252 ón gComhairle, mar a chomhaontaigh na Páirtithe in Airteagal FINPROV.11(2) den Chomhaontú Trádála agus Comhair é, beidh feidhm ag na Comhaontuithe ar bhonn sealadach amhail ón 1 Eanáir 2021, go dtí go gcomhlíonfar na nósanna imeachta is gá chun go dtiocfaidh siad i bhfeidhm.

               2.2.An cinneadh atá beartaithe ag an gComhairle Comhpháirteachta

               De bhun Airteagal FINPROV.11(2) den Chomhaontú Trádála agus Comhair, tiocfaidh deireadh leis an gcur i bhfeidhm sealadach ar cheann de na dátaí seo a leanas, cibé acu is luaithe:

               (a) an 28 Feabhra 2021 nó dáta eile arna chinneadh ag an gComhairle Comhpháirtíochta a bunaíodh faoi Airteagal INST.1 den Chomhaontú; nó

               (b) ar an gcéad lá den mhí tar éis na míosa inar chuir an dá Pháirtí in iúl dá chéile go bhfuil a gceanglais inmheánacha agus a nósanna imeachta inmheánacha féin comhlíonta acu maidir lena dtoiliú a bheith faoi cheangal a bhunú.

               De bharr an ama a theastaíonn ó Pharlaimint na hEorpa agus ón gComhairle chun grinnscrúdú iomchuí a dhéanamh ar na Comhaontuithe i ngach ceann de na 24 theanga bharántúla, ní bheidh an tAontas in ann an Comhaontú Trádála agus Comhair a thabhairt i gcrích roimh an 28 Feabhra 2021.

               Dá bhrí sin, ba cheart don Chomhairle Comhpháirtíochta dáta is déanaí ná an 28 Feabhra 2021 a shocrú le haghaidh dheireadh an chur i bhfeidhm shealadaigh, agus an t‑am is gá chun an t‑athbhreithniú dlítheangeolaíoch a chur i gcrích agus chun leaganacha teanga uile an Chomhaontaithe a fhíordheimhniú á chur san áireamh.

               An dáta sin a shocrú, sin é cuspóir an chinnidh atá beartaithe ag an gComhairle Comhpháirtíochta, arb é an cinneadh é ar cheart seasamh an Aontais ina leith a bhunú.

               3.An seasamh atá le glacadh thar ceann an Aontais

               I bhfianaise an dáta atá beartaithe maidir leis na Comhaontuithe a bheith ar fáil i ngach ceann de na 24 theanga bharántúla, is é an 30 Aibreán 2021 an dáta ba cheart a bheith ann.

               Dá bhrí sin, ba cheart gurbh é a bheadh i seasamh an Aontais tacaíocht a thabhairt do ghlacadh an chinnidh ón gComhairle Comhpháirtíochta de bhun phointe (a) d'Airteagal FINPROV.11(2) den Chomhaontú Trádála agus Comhair lena mbunófar an 30 Aibreán 2021 mar dháta deiridh nua an chur i bhfeidhm shealadaigh, i gcomhréir leis an dréachtchinneadh atá ceangailte leis an togra seo.

               4.Bunús dlí

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí ón gComhairle lena leagtar síos ‘na seasaimh atá le glacadh thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Is gníomh a bhfuil éifeachtaí dlíthiúla aige atá sa chinneadh a iarrtar ar an gComhairle Comhpháirtíochta a ghlacadh.

               Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe Trádála agus Comhair.

               Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

               A bhfuil de chuspóir leis an ngníomh atá beartaithe agus a bhfuil d'ábhar ann, baineann siad le seasamh an Aontais a bhunú maidir leis an dáta a scoirfear den chur i bhfeidhm sealadach. Bhí síniú an Chomhaontaithe Trádála agus Comhair bunaithe ar Airteagal 217 CFAE.

               Ba cheart Airteagal 217 CFAE a bheith ina bhunús dlí don chinneadh atá beartaithe, i gcomhar le hAirteagal 218(9).

               5.Foilsiú an ghnímh atá beartaithe

               Ós rud é gurb é cuspóir chinneadh na Comhairle Comhpháirtíochta an dáta ar a scoirfear den chur i bhfeidhm sealadach a chur ar atráth, is iomchuí cinneadh na Comhairle Comhpháirtíochta a fhoilsiú in Iris Oifigiúil an Aontais Eorpaigh tar éis a ghlactha.

               2021/0034 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir leis an dáta ar a scoirfear de chur i bhfeidhm sealadach an Chomhaontaithe Trádála agus Comhair

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 217 de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An 29 Nollaig 2020, ghlac an Chomhairle Cinneadh (AE) Uimh. 2020/2252
                  2
                maidir le síniú, thar ceann an Aontais agus maidir le cur i bhfeidhm sealadach an Chomhaontaithe Trádála agus Comhair, idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, (an ‘Cinneadh Trádála agus Comhair’) agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (an ‘Comhaontú maidir le Slándáil Faisnéise’) (dá ngairtear, orthu uile le chéile, na 'Comhaontuithe’).

               (2)Is comhaontú forlíontach ar an gComhaontú Trádála agus Comhair é an Comhaontú maidir le Slándáil Faisnéise agus tá dlúthcheangal idir é agus an comhaontú sin, go háirithe maidir leis na dátaí cur i bhfeidhm agus foirceanta.

               (3)De bhun Airteagal 12(1) de Chinneadh (AE) Uimh. 2020/2252, mar a chomhaontaigh na Páirtithe in Airteagal FINPROV.11(2) den Chomhaontú Trádála agus Comhair é, beidh feidhm ag na Comhaontuithe ar bhonn sealadach amhail ón 1 Eanáir 2021, go dtí go gcríochnófar na nósanna imeachta is gá chun go dtiocfaidh siad i bhfeidhm.

               (4)De bhun Airteagal FINPROV.11(2) den Chomhaontú Trádála agus Comhair, tiocfaidh deireadh leis an gcur i bhfeidhm sealadach ar cheann de na dátaí seo a leanas, cibé acu is luaithe: (a) an 28 Feabhra 2021 nó dáta eile arna chinneadh ag an gComhairle Comhpháirtíochta a bhunaítear le hAirteagal INST.1 den Chomhaontú Trádála agus Comhair; nó (b) ar an gcéad lá den mhí tar éis na míosa inar thug an dá Pháirtí fógra dá chéile go bhfuil a gceanglais inmheánacha agus a nósanna imeachta inmheánacha féin comhlíonta acu maidir lena dtoiliú a bheith faoi cheangal a bhunú.

               (5)De bharr an ama a theastaíonn ó Pharlaimint na hEorpa agus ón gComhairle chun grinnscrúdú iomchuí a dhéanamh ar na Comhaontuithe i ngach ceann de na 24 theanga bharántúla, ní bheidh an tAontas in ann an Comhaontú Trádála agus Comhair a thabhairt i gcrích roimh an 28 Feabhra 2021.

               (6)Dá bhrí sin, ba cheart don Chomhairle Comhpháirtíochta dáta níos déanaí a shocrú chun deireadh a chur leis an gcur i bhfeidhm sealadach, ag cur san áireamh an tráth a ndéanfar na leaganacha uile teanga a athbhreithniú agus a fhíordheimhniú. I bhfianaise an dáta atá beartaithe maidir leis na Comhaontuithe a bheith ar fáil i ngach ceann de na 24 theanga bharántúla, ba cheart don Chomhairle Comhpháirtíochta an 30 Aibreán 2021 a shocrú mar an dáta sin.

               (7)Is iomchuí, dá bhrí sin, an seasamh atá le glacadh thar ceann an Aontais sa Chomhairle Comhpháirtíochta a bhunú.

               (8)Ionas go mbeifear in ann na bearta dá bhforáiltear sa Chinneadh seo a chur i bhfeidhm go pras, ba cheart an Cinneadh a theacht i bhfeidhm an dáta a ghlacfar é,

               TAR ÉIS AN CINNEADH SEO A GHLACADH:

               Airteagal 1

               Is ar an dréachtchinneadh ón gComhairle Comhpháirtíochta atá i gceangal leis an gCinneadh seo a bhunófar an seasamh atá le glacadh thar ceann an Aontais sa Chomhairle Comhpháirtíochta arna bunú le hAirteagal INST.1 den Chomhaontú Trádála agus Comhair, maidir le cinneadh atá le glacadh i gcomhréir le pointe (a) d’Airteagal FINPROV.11(2) de.

               Airteagal 2

               Foilseofar an Cinneadh ón gComhairle Comhpháirtíochta in Iris Oifigiúil an Aontais Eorpaigh.

               Airteagal 3

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 444, 31.12.2020, lch. 2.

                     (2)

                        Cinneadh (AE) 2020/2252 ón gComhairle an 29 Nollaig 2020 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 444, 31.12.2020, lch. 2).

    ---documentbreak---

               AN COIMISIÚN EORPACH
            An Bhruiséil,9.2.2021
            COM(2021) 64 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir leis an dáta ar a scoirfear de chur i bhfeidhm sealadach an Chomhaontaithe Trádála agus Comhair

               IARSCRÍBHINN

               Cinneadh Uimh. 1/2021 ón gComhairle Comhpháirtíochta arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile,

               an …

               a mhéid a bhaineann leis an dáta a scoirfidh an Comhaontú Trádála agus Comhair d’fheidhm shealadach a bheith aige

               TÁ AN CHOMHAIRLE COMHPHÁIRTÍOCHTA,

               Ag féachaint don Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile
                  1
                (an ‘Comhaontú Trádála agus Comhair’), agus go háirithe pointe (a) d'Airteagal FINPROV.11(2) de,

               De bharr an mhéid seo a leanas:

               (1)De bhun Airteagal FINPROV.11(2) den Chomhaontú Trádála agus Comhair, chomhaontaigh na Páirtithe an Comhaontú sin a chur i bhfeidhm go sealadach ón 1 Eanáir 2021 ar choinníoll, roimh an dáta sin, go mbeadh fógra tugtha acu dá chéile go raibh a gceanglais inmheánacha agus a nósanna imeachta inmheánacha faoi seach is gá don chur i bhfeidhm sealadach comhlíonta acu. Scoirfear den chur i bhfeidhm sealadach ar cheann de na dátaí seo a leanas, cibé acu is luaithe: (a) an 28 Feabhra 2021, nó dáta eile arna chinneadh ag an gComhairle Comhpháirtíochta; nó (b) ar an gcéad lá den mhí tar éis na míosa inar thug an dá Pháirtí fógra dá chéile go bhfuil a gceanglais inmheánacha agus a nósanna imeachta inmheánacha faoi seach comhlíonta acu maidir lena dtoiliú a bheith faoi cheangal a bhunú.

               (2)Ós rud é nach mbeidh an tAontas Eorpach in ann, i ngeall ar cheanglais inmheánacha nós imeachta, an Comhaontú Trádála agus Comhair a thabhairt i gcrích faoin 28 Feabhra 2021, ba cheart don Chomhairle Comhpháirtíochta an 30 Aibreán 2021 a shocrú mar an dáta ar a scoirfear den chur i bhfeidhm sealadach de bhun phointe (a) d’Airteagal FINPROV.11(2).

               TAR ÉIS AN CINNEADH SEO A GHLACADH:

               Airteagal 1

               Is é an 30 Aibreán 2021 an dáta ar a scoirfear den chur i bhfeidhm sealadach de bhun phointe (a) d’Airteagal FINPROV.11(2) den Chomhaontú Trádála agus Comhair.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh [sa/in] ...,

               Thar ceann na Comhairle Comhpháirtíochta

               Na Comhchathaoirligh

                     (1)

                        IO L 444, 31.12.2020, lch. 14.


               AN COIMISIÚN EORPACH
            An Bhruiséil,3.11.2021
            COM(2021) 671 final
            2021/0352(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh ag an 32ú Tionól de chuid na hEagraíochta Muirí Idirnáisiúnta maidir le leasuithe ar na Treoirlínte a ghlacadh faoin gCóras Comhchuibhithe Suirbhéireachta agus Deimhnithe

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag an 32ú Tionól de chuid na hEagraíochta Muirí Idirnáisiúnta (IMO), a reáchtálfar, trí bhíthin teileachomhdhála ón 6 go dtí an 15 Nollaig 2021.

               Le linn an 32ú Tionól (A 32), tá sé beartaithe dréacht‑Treoirlínte Suirbhéireachta a ghlacadh faoin gCóras Comhchuibhithe Suirbhéireachta agus Deimhnithe (HSSC), 2021 agus rún A.1140(31) ón Tionól a chúlghairm, lenar ghlac Tionól IMO, ina 31ú seisiún, na Treoirlínte Suirbhé faoin gCóras Comhchuibhithe Suirbhéireachta agus Deimhnithe (HSSC), 2019.

               2.Comhthéacs an togra

               2.1.An Coinbhinsiún maidir leis an Eagraíocht Mhuirí Idirnáisiúnta

               Is leis an gCoinbhinsiún maidir leis an Eagraíocht Mhuirí Idirnáisiúnta a bhunaítear an Eagraíocht Mhuirí Idirnáisiúnta (IMO). Is é is cuspóir don Eagraíocht Mhuirí Idirnáisiúnta fóram a chur ar fáil le haghaidh comhar i réimse na rialála agus na gcleachtas a bhaineann le hábhair theicniúla de gach cineál a dhéanann difear do loingeas atá ag gabháil do thrádáil idirnáisiúnta. Thairis sin, tá sé d’aidhm aici glacadh ginearálta na gcaighdeán is airde is féidir a chur chun cinn maidir le hábhair a bhaineann leis an tsábháilteacht mhuirí, le héifeachtúlacht na loingseoireachta agus le cosc agus rialú an truaillithe mhuirí ó longa, agus leis sin an cothrom iomaíochta a chur chun cinn. Bíonn sí ag plé freisin leis na hábhair riaracháin agus dlí a bhaineann leis an méid sin.

               Tháinig an Coinbhinsiún i bhfeidhm an 17 Márta 1958.

               Tá na Ballstáit uile ina bpáirtithe sa Choinbhinsiún.

               2.2.An Eagraíocht Mhuirí Idirnáisiúnta

               Is sainghníomhaireacht de chuid na Náisiún Aontaithe í an Eagraíocht Mhuirí Idirnáisiúnta (IMO) a bhfuil freagracht uirthi maidir le sábháilteacht agus slándáil loingis agus maidir le truailliú muirí ó longa a chosc. Is é IMO an t‑údarás domhanda ó thaobh caighdeáin a leagan síos maidir le sábháilteacht, slándáil agus feidhmíocht chomhshaoil an loingis idirnáisiúnta. Is é an príomhról atá aige creat rialála cóir éifeachtach a chruthú le haghaidh an tionscail loingis, creat a ghlacfar go huilíoch agus a chuirfear chun feidhme go huilíoch.

               Is féidir le gach Stát a bheith ina chomhalta de IMO agus tá Ballstáit uile an Aontais ina gcomhaltaí de IMO. An Socrú le haghaidh Comhoibriú agus Comhar idir an Eagraíocht Chomhairleach Mhuirí Idir-rialtasach (IMCO) agus Coimisiún na gComhphobal Eorpach in 1974, is air go háirithe atá caidreamh an Aontais le IMO bunaithe.

               Is é Tionól IMO comhlacht rialaithe na heagraíochta. Cuimsíonn sé Ballstáit uile IMO a thagann le chéile gach dara bliain, agus féadfaidh sé bearta a comhaontaíodh i gcúig phríomhchoiste IMO a ghlacadh. I measc na gcúig choiste sin tá an Coiste Muir-Shábháilteachta (MSC) agus an Coiste um Chaomhnú an Chomhshaoil Mhuirí (MEPC).

               2.3.An gníomh atá beartaithe ag Tionól IMO

               An 6 go dtí an 15 Nollaig 2021, le linn an 32ú seisiún a bheidh aige, glacfaidh an Tionól leasuithe ar na Treoirlínte faoin gcóras comhchuibhithe suirbhéireachta agus deimhnithe.

               Is é is aidhm do na leasuithe atá beartaithe na Treoirlínte a thabhairt cothrom le dáta chun ceanglais a léiriú, ar ceanglais iad a eascraíonn as leasuithe ar na hionstraimí ábhartha éigeantacha a bheidh i bhfeidhm go dtí an 31 Nollaig 2021, agus an dáta sin san áireamh.

               3.An seasamh atá le glacadh thar ceann an Aontais

               3.1.Glacadh na dTreoirlínte Suirbhéireachta faoin gCóras Comhchuibhithe Suirbhéireachta agus Deimhnithe, 2021, agus cúlghairm A.1140(31)

               D’aontaigh an Fochoiste um Chur Chun Feidhme ag an mBratstát, réamhtheachtaí an Fhochoiste um Chur Chun Feidhme Ionstraimí IMO (III), athbhreithniú leanúnach a dhéanamh ar Threoirlínte Suirbhéireachta HSSC. Dá bhrí sin, tugtar na Treoirlínte Suirbhéireachta cothrom le dáta ag gach seisiún de Thionól IMO. Tá an leagan is déanaí de na Treoirlínte Suirbhéireachta san áireamh i rún A.1140(31), agus glacadh é ag an 31ú seisiún den Tionól in 2019.

               Sa 6ú seisiún, bhunaigh III an Grúpa Comhfhreagrais maidir leis an Athbhreithniú ar na Treoirlínte Suirbhéireachta faoi HSSC agus liosta neamh‑uileghabhálach na n‑oibleagáidí faoi ionstraimí atá ábhartha do Chód Cur Chun Feidhme Ionstraimí IMO (Cód III), faoi chomhordú na Síne. Is rud é sin a rinneadh ar an mbealach céanna cheana i seisiúin eile de chuid III.

               Iarradh ar an nGrúpa Comhfhreagrais leanúint de dhréachtleasuithe ar na Treoirlínte Suirbhéireachta a fhorbairt. Tagann siad sin ó na leasuithe ar na hionstraimí ábhartha éigeantacha a bheidh i bhfeidhm go dtí an 31 Nollaig 2021, an dáta sin san áireamh, agus toradh sheisiúin MEPC agus MSC á gcur san áireamh. Formheasfar glacadh Threoirlínte Suirbhéireachta nuashonraithe HSSC agus cúlghairm rún A.1140(31), rún ina bhfuil na Treoirlínte reatha, ag an 104ú seisiún de chuid MSC agus an 77ú seisiún de chuid MEPC. Tar éis formheas a fháil ón dá Choiste, déanfar an dréachtrún a chur faoi bhráid A 32 lena ghlacadh.

               Leis an athbhreithniú rialta, cinntítear go bhfuil Treoirlínte Suirbhéireachta HSSC cothrom le dáta. Leis an nuashonrú atá le glacadh, soiléirítear i.a. nach bhféadfaí ceallraí príomhúla atá imithe in éag, ceallraí a chomhlíon cheanglais mhír 12.6 den iarscríbhinn a ghabhann le rún MSC.149(77), a úsáid ach amháin chun oibriú gaireas radaiteileafóin VHF dhá threo a scrúdú agus a sheiceáil. Dá bhrí sin, ba cheart don Aontas tacú leis na leasuithe sin, toisc go n‑áiritheofar leo go gcuirfear forbairtí nua san áireamh sna Treoirlínte Suirbhéireachta.

               3.2.Reachtaíocht ábhartha an Aontais Eorpaigh agus inniúlacht an Aontais Eorpaigh

               Le Rialachán (CE) Uimh. 391/2009
                  1
                leagtar síos rialacha comhchoiteanna agus caighdeáin chomhchoiteanna d’eagraíochtaí cigireachta agus suirbhéireachta loinge. Leis an gcritéar atá i bpointe 7(k) de chuid B d’Iarscríbhinn I den Rialachán, éilítear ar eagraíocht aitheanta a áirithiú go ndéantar na suirbhéanna agus na cigireachtaí reachtúla i gcomhréir leis na treoirlínte suirbhéireachta faoin gcóras comhchuibhithe suirbhéireachta agus deimhnithe arna nglacadh ag IMO.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh atá le glacadh thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Tá feidhm ag Airteagal 218(9) CFAE gan beann ar cé acu atá an tAontas ina chomhalta den chomhlacht nó ina pháirtí sa chomhaontú
                  2
               .

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  3
               .

               4.1.2.Cur i bhfeidhm maidir leis an gcás seo

               Is comhlacht é Thionól IMO a cuireadh ar bun le comhaontú, is é sin an Coinbhinsiún maidir leis an Eagraíocht Mhuirí Idirnáisiúnta.

               Is gníomh a bhfuil éifeachtaí dlíthiúla leis atá sa ghníomh a n‑iarrtar ar an Tionól é a ghlacadh. D'fhéadfadh an gníomh atá beartaithe tionchar cinntitheach a imirt ar Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge. Tá sin amhlaidh toisc go n‑éilíonn sé ar eagraíocht aitheanta a áirithiú go ndéantar na suirbhéanna agus na cigireachtaí reachtúla i gcomhréir leis na treoirlínte suirbhéireachta faoin gcóras comhchuibhithe suirbhéireachta agus deimhnithe arna nglacadh ag IMO.

               Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Cur i bhfeidhm maidir leis an gcás seo

               Is leis an muiriompar a bhaineann príomhchuspóir agus príomhábhar an ghnímh atá beartaithe. Dá bhrí sin, is é Airteagal 100(2) CFAE an bunús dlí substainteach le haghaidh an chinnidh atá beartaithe.

               4.3.Conclúid

               Ba cheart Airteagal 100(2) CFAE, i gcomhar le hAirteagal 218(9) CFAE, a bheith mar bhunús dlí don chinneadh atá beartaithe.

               2021/0352 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh ag an 32ú Tionól de chuid na hEagraíochta Muirí Idirnáisiúnta maidir le leasuithe ar na Treoirlínte a ghlacadh faoin gCóras Comhchuibhithe Suirbhéireachta agus Deimhnithe

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) CFAE, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Coinbhinsiún maidir leis an Eagraíocht Mhuirí Idirnáisiúnta (‘IMO’) i bhfeidhm an 17 Márta 1958.

               (2)Is sainghníomhaireacht de chuid na Náisiún Aontaithe é IMO a bhfuil freagracht uirthi maidir le sábháilteacht agus slándáil loingis agus maidir le truailliú muirí agus truailliú atmaisféarach ó longa a chosc. Tá Ballstáit uile an Aontais ina gcomhaltaí de IMO. Níl an tAontas ina chomhalta de IMO.

               (3)De bhun Airteagal 15(j) den Chomhaontú, féadfaidh an Tionól rialacháin agus treoirlínte a ghlacadh le haghaidh comhaltaí maidir le sábháilteacht mhuirí, cosc agus rialú an truaillithe mhuirí ó longa, mar aon le nithe eile a bhaineann le héifeacht na loingseoireachta ar an gcomhshaol muirí a sannadh don Eagraíocht nó a sannadh ag an Eagraíocht faoi ionstraimí idirnáisiúnta, nó leasuithe ar na rialacháin agus na treoirlínte a cuireadh faoina bráid.

               (4)Déanfaidh Tionól IMO, ina 32ú seisiún ón 6 go dtí an 15 Nollaig 2021, Treoirlínte Suirbhé a ghlacadh faoin gCóras Comhchuibhithe Suirbhéireachta agus Deimhnithe (HSSC), 2021, agus rún A.1140(31) ó Thionól IMO a chúlghairm, rún ina bhfuil Treoirlínte Suirbhéireachta HSSC, 2019.

               (5)An seasamh atá le glacadh thar ceann an Aontais le linn an 32ú seisiún de Thionól IMO, is iomchuí an seasamh sin a bhunú, toisc go bhféadfadh na leasuithe ar Threoirlínte Suirbhéireachta HSSC tionchar cinntitheach a imirt ar a bhfuil i reachtaíocht an Aontais, eadhon Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d’eagraíochtaí cigireachta agus suirbhéireachta loinge.

               (6)Is cuid d’athbhreithniú rialta glacadh le Treoirlínte Suirbhéireachta HSSC, 2021 agus Treoirlínte Suirbhéireachta HSSC 2019 a chúlghairm. Dá bhrí sin, ba cheart don Aontas tacú leis na leasuithe sin toisc go n‑áiritheofar leo go bhfanfaidh Treoirlínte Suirbhéireachta HSSC cothrom le dáta.

               (7)Tá seasamh an Aontais le cur in iúl ag Ballstáit an Aontais atá ina gcomhaltaí de Thionól IMO, ag gníomhú dóibh go comhpháirteach,

               TAR ÉIS AN CINNEADH SEO A GHLACADH:

               Airteagal 1

               Is é an seasamh atá le glacadh thar ceann an Aontais ag an 32ú seisiún de chuid Thionól na hEagraíochta Muirí Idirnáisiúnta (‘IMO’) aontú le glacadh na dTreoirlínte Suirbhéireachta faoin gCóras Comhchuibhithe Suirbhéireachta agus Deimhnithe, 2021 mar a leagtar síos i ndoiciméad III 7/17/Add.1, roinn 8 agus Iarscríbhinn 6 agus le cúlghairm Rún A.1140(31) ó Thionól IMO dá bharr sin.

               Airteagal 2

               Déanfaidh Ballstáit an Aontais, ar comhaltaí iad de Thionól IMO, ag gníomhú go comhpháirteach dóibh, an seasamh dá dtagraítear in Airteagal 1 a chur in iúl.

               Airteagal 3

               Dírítear an Cinneadh seo chuig na Ballstáit.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d’eagraíochtaí cigireachta agus suirbhéireachta loinge; IO L 131, 28.5.2009, lgh. 11-23.

                     (2)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, mír 64.

                     (3)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.


               AN COIMISIÚN EORPACH
            An Bhruiséil,4.11.2021
            COM(2021) 672 final
            2021/0350(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh ag an 12ú Comhdháil Aireachta de chuid na hEagraíochta Domhanda Trádála

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh ón gComhairle lena mbunaítear an seasamh atá le glacadh thar ceann an Aontais ag an 12ú Comhdháil Aireachta de chuid na hEagraíochta Domhanda Trádála i ndáil le roinnt cinntí a bhfuil sé beartaithe iad a ghlacadh. Baineann an togra seo leis na réimsí seo a leanas:

               1.Fóirdheontais iascaigh

               2.Trádáil agus sláinte

               3.Bearta a bhaineann leis an maoin intleachtúil, rud dá bhforáiltear i gComhaontú TRIPS, i gcúinsí phaindéim COVID-19 agus paindéimí eile

               4.Feabhas ar thrédhearcacht san earnáil talmhaíochta

               5.Tacaíocht intíre don earnáil talmhaíochta

               6.Stocshealbhaíocht phoiblí chun críocha na slándála bia

               7.Srianta ar onnmhairiú san earnáil talmhaíochta, lena n-áirítear díolúine an Chláir Dhomhanda Bia ó shrianta ar onnmhairiú

               8.Iomaíocht onnmhairiúcháin san earnáil talmhaíochta

               9.Rochtain ar an margadh san earnáil talmhaíochta

               10.Sásra coimirce speisialta (SSM) san earnáil talmhaíochta

               11.Athbhreithniú ar an gComhthuiscint maidir le forálacha a bhaineann le Riarachán na dTaraif-Chuótaí le haghaidh Táirgí Talmhaíochta (Cinneadh Bali maidir le TRQ)

               12.An cadás

               13.Na Tíortha is Lú Forbairt (LDCanna) agus Cóireáil Speisialta, Dhifreálaithe (SDT)

               14.Fógraí

               15.Saincheisteanna trádála

               2.Comhthéacs an togra

               2.1.An Comhaontú lena mbunaítear an Eagraíocht Dhomhanda Trádála (‘Comhaontú WTO’)

               Is é is aidhm don Chomhaontú lena mbunaítear an Eagraíocht Dhomhanda Trádála (‘Comhaontú EDT’) na cuspóirí a luaitear sa bhrollach a ghabhann leis an gComhaontú a bhaint amach. Tháinig an Comhaontú i bhfeidhm an 1 Eanáir 1995.

               Is páirtí é an tAontas Eorpach sa Chomhaontú
                  1
               . Is páirtithe iad gach ceann de na 27 mBallstát sa Chomhaontú freisin. Féadfaidh EDT cinntí a dhéanamh i gcomhréir leis na nósanna imeachta a leagtar amach i gComhaontú EDT.

               2.2.Comhdháil Aireachta na hEagraíochta Domhanda Trádála

               Is í an Chomhdháil Aireachta an comhlacht cinnteoireachta is airde in EDT agus tagann sí le chéile gach dhá bhliain ar a laghad. Bíonn sé de nós aici cinntí a dhéanamh trí chomhdhearcadh.

               Reáchtálfar an chéad chruinniú eile den Chomhdháil Aireachta i nGinéiv na hEilvéise (an 30 Samhain - an 3 Nollaig 2021).

               2.3.Na gníomhartha atá beartaithe ag Comhdháil Aireachta EDT

               An 3 Nollaig, tá coinne leis go nglacfaidh an 12ú Comhdháil Aireachta EDT (‘MC12’) roinnt cinntí maidir leis an méid seo a leanas:

               1.Fóirdheontais iascaigh

               2.Trádáil agus sláinte

               3.Bearta a bhaineann leis an maoin intleachtúil, rud dá bhforáiltear i gComhaontú TRIPS, i gcúinsí phaindéim COVID-19 agus paindéimí eile

               4.Feabhas ar thrédhearcacht san earnáil talmhaíochta

               5.Tacaíocht intíre don earnáil talmhaíochta

               6.Stocshealbhaíocht phoiblí chun críocha na slándála bia

               7.Srianta ar onnmhairiú san earnáil talmhaíochta, lena n-áirítear díolúine an Chláir Dhomhanda Bia ó shrianta ar onnmhairiú

               8.Iomaíocht onnmhairiúcháin san earnáil talmhaíochta

               9.Rochtain ar an margadh san earnáil talmhaíochta

               10.Sásra coimirce speisialta (SSM) san earnáil talmhaíochta

               11.Athbhreithniú ar an gCinneadh Bali maidir le Taraif-Chuótaí (TRQ)

               12.An cadás

               13.Na tíortha is lú forbairt (LDCanna) agus Cóireáil speisialta, dhifreálaithe (SDT)

               14.Fógraí

               15.Saincheisteanna trádála

               3.An seasamh atá le glacadh thar ceann an Aontais

               Is é is cuspóir don togra seo é a chur ar a chumas don Aontas páirt a ghlacadh i gcomhdhearcadh a d’fhéadfaí a bhaint amach in EDT, comhdhearcadh maidir leis an gComhdháil Aireachta na gníomhartha beartaithe a ghlacadh.

               Cé nach bhfuil sé soiléir go fóill an mbeidh Comhaltaí EDT in ann teacht ar chomhdhearcadh nó a mhéid a bheidh siad in ann teacht air, ní mór don Chomhairle seasamh an Aontais a shocrú roimh ré de bhun Airteagal 218(9) CFAE
                  2
               .

               Seasamh an Aontais chun tacú le síneadh a chur leis an moratóir ar dhleachtanna custaim ar thras-seoltaí leictreonacha agus leis an moratóir ar na gearáin sin dá bhforáiltear faoi Airteagal XXIII, fomhíreanna 1(b) agus 1(c) de Chomhaontú Ginearálta 1994 um Tharaifí agus Trádáil (gearáin i gcás nach bhfuil sárú ann agus gearáin staide), ní mór a mheabhrú nach n-aireofar an seasamh sin sa togra toisc go bhforálann Cinneadh (AE) 2015/2236 ón gComhairle an 27 Samhain 2015 gur féidir é sin a dhéanamh ar feadh tréimhse éiginnte.

               Cuimsíonn an togra atá ann faoi láthair na saincheisteanna seo a leanas ar féidir cinntí a dhéanamh ina leith:

               ·Fóirdheontais iascaigh: I Sprioc Forbartha Inbhuanaithe 14, Sprioc 6, de chuid na Náisiún Aontaithe (‘SDG 14.6)’, sprioc arna comhaontú ag na Cinn Stáit in 2015 agus i gCinneadh Aireachta EDT an 13 Nollaig 2017 (WT/MIN(17)/64), foráiltear maidir le comhaontú iltaobhach a bhaint amach i dtaca le rialacha a bhaineann le deireadh a chur le fóirdheontais iascaigh áirithe. Tá an chaibidlíocht ar siúl faoi láthair agus ba cheart don Aontas tacú le toradh comhaontaithe ina leith sin.

               ·Trádáil agus Sláinte: Cuireadh tús leis an bplé maidir le saincheisteanna Trádála agus Sláinte in 2020 le togra ó 13 thír de chuid EDT a bhí ar aon intinn (‘an Grúpa Ottawa’) an 24 Samhain 2020 (WTO/GC/223) d’fhonn Tionscnamh Trádála agus Sláinte a chomhaontú mar fhreagairt ar an bpaindéim atá ann faoi láthair agus ar phaindéimí a bheidh ann amach anseo. Bhí an tAontas Eorpach ar cheann de na chéad tacadóirí a thacaigh leis an tionscnamh, ar togra é inar moladh roinnt gníomhaíochtaí a bhain, go háirithe, le srianta ar onnmhairiú, le bearta a éascaíonn an trádála agus leis an trédhearcacht fheabhsaithe. Ina theannta sin, spreag an togra EDT chun dul i mbun comhair níos dlúithe le heagraíochtaí idirnáisiúnta eile maidir le hullmhúcháin i gcomhair géarchéimeanna. De réir a chéile, mhéadaigh líon na gcomhuarraitheoirí go 26. Moladh togra athbhreithnithe le haghaidh dréacht-Dearbhú ón gComhairle Ghinearálta os comhair EDT an 15 Iúil 2021 (WT/GC/W/823) maidir leis an bhfreagairt bheartais trádála ar phaindéim COVID-19 agus chun an tseasmhacht i gcoinne phaindéimí amach anseo a fheabhsú. Ba cheart don Aontas tacú le toradh féideartha sa réimse sin maidir le srianta ar onnmhairiú, bearta a éascaíonn an trádáil, trédhearcacht fheabhsaithe agus eilimintí eile atá sa togra is deireanaí le haghaidh dréacht-Dearbhú ón gComhairle Ghinearálta. D’fhéadfadh clár oibre EDT le haghaidh na hoibre a dhéanfar tar éis MC12 a bheith san áireamh freisin, arb é ba chuspóir dó athléimneacht na gComhaltaí a fheabhsú i gcoinne paindéimí amach anseo.

               ·Bearta a bhaineann leis an maoin intleachtúil, rud dá bhforáiltear i gComhaontú TRIPS, i gcúinsí phaindéim COVID-19 agus paindéimí eile: Tá an chaibidlíocht sin mar chuid den phlé atá ar siúl faoi láthair in EDT maidir leis an gcaoi ar féidir leis an gcóras trádála feabhas a chur ar rochtain ar vacsaíní agus ar theiripic COVID-19 ar fud an domhain. An 21 Bealtaine 2021, chuir roinnt Chomhaltaí EDT teachtaireacht faoi bhráid Chomhairle EDT um TRIPS, teachtaireacht inar moladh togra athbhreithnithe le haghaidh tarscaoileadh ó fhorálacha áirithe Chomhaontú TRIPS maidir le cosc, srianadh agus cóireáil COVID-19 (IP/C/W/669/Rev.1). An 4 Meitheamh 2021, chuir an tAontas teachtaireacht faoi bhráid Chomhairle Ghinearálta EDT, teachtaireacht maidir le freagarthaí beartais trádála práinneacha ar ghéarchéim COVID-19 (WT/GC/231), agus chuir sé teachtaireacht faoi bhráid Chomhairle EDT um TRIPS dar teideal ‘Freagarthaí beartais trádála práinneacha ar ghéarchéim COVID-19: an mhaoin intleachtúil’ (IP/C/W/680). An 18 Meitheamh 2021, chuir an tAontas teachtaireacht faoi bhráid Chomhairle EDT um TRIPS, teachtaireacht ina raibh dréacht-Dearbhú maidir le Comhaontú TRIPS agus an tSláinte Phoiblí i gcúinsí paindéime (IP/C/W/681). Is é is aidhm don dréachtdearbhú úsáid an chórais ceadúnaithe riachtanaigh a shoiléiriú nó a éascú, córas dá bhforáiltear i gComhaontú TRIPS, chun go n-oibreoidh sé chomh éifeachtúil agus is féidir i gcúinsí paindéime. I bhfianaise a thábhachtaí atá an tsaincheist seo, ba cheart don Aontas tacú le toradh i gcomhréir leis na Teachtaireachtaí ón Aontas a luaitear thuas. Chomh maith céanna, an seasamh atá le glacadh thar ceann an Aontas, ba cheart é a bheith solúbtha go leor chun nádúr dinimiciúil an phróisis théacs-bhunaithe atá ar siúl faoi láthair a chur san áireamh, lena n-áirítear a mhéid a bhaineann leis an ionstraim a úsáideann an Chomhdháil Aireachta. Go háirithe, ba cheart don Aontas a bheith oscailte i gcónaí chun eilimintí eile a mholann Comhaltaí EDT a ghlacadh, eilimintí arb é is aidhm dóibh úsáid na solúbthachtaí atá ann faoi láthair a fheabhsú nó a shimpliú, solúbthachtaí dá bhforáiltear i gComhaontú TRIPS i gcúinsí phaindéim COVID-19, paindéimí eile nó cúinsí eile géarphráinne a bhaineann leis an tsláinte phoiblí.

               ·Feabhas ar thrédhearcacht san earnáil talmhaíochta: Togra an Aontais (JOB/AG/213) le haghaidh Cinneadh Aireachta maidir le feabhsuithe trédhearcachta san earnáil talmhaíochta, togra atá comhurraithe ag Ceanada, an tSeapáin agus na Stáit Aontaithe, creideann an tAontas go láidir go bhféadfadh an togra sin a bheith ina bhunús le cinneadh ag MC12. Cuimsíonn an togra smaointe le haghaidh feabhsuithe trédhearcachta ar fud na hearnála trédhearcachta. Is tionscnamh tábhachtach é seo do MC12 ós rud é gur athléirigh an phaindéim an tábhacht atá ag bhaint le trédhearcacht agus intuarthacht níos mó a bheith ann ó thaobh tacaíocht agus trádáil san earnáil talmhaíochta. D’fhéadfadh an tionscnamh seo a bheith ina ghné iontaofa de chlár oibre na slándála bia, rud a thug Ard-Stiúrthóir EDT le fios gur tosaíocht é le haghaidh MC12.

               ·Tacaíocht intíre san earnáil talmhaíochta: An chaibidlíocht maidir le tacaíocht intíre a dhéanann saobhadh ar an trádáil, tá sí leabaithe in Airteagal 20 de Chomhaontú EDT um an Talmhaíocht agus tá sí mar chuid de Chlár Oibre Doha um Fhorbairt ( DDA) mar a leagtar amach i nDearbhú Aireachta Doha an 14 Samhain 2001 (WT/MIN(01)/DEC/1). I bhfianaise éagsúlacht na seasamh ó thaobh na caibidlíochta de, feictear don Aontas gurbh fhéidir gurbh é a bheadh mar thoradh ar an gcaibidlíocht, clár oibre iar-MC12 maidir le hathchóiriú ar an tacaíocht intíre a dhéanann saobhadh ar an trádáil.

               ·Stocshealbhaíocht phoiblí chun críocha na slándála bia: Is é is aidhm don chaibidlíocht ‘réiteach buan’ a chomhaontú a chomhlíonfaidh an sprioc a leagadh amach i gCinneadh Aireachta Bali an 7 Nollaig 2013 maidir le Stocshealbhaíocht Phoiblí chun críocha na Slándála Bia (WT/MIN(13)/38-WT/L/913), arna léirmhíniú ag an gCinneadh ón gComhairle Ghinearálta an 27 Samhain 2014 ina dhiaidh sin (WT/L/939). Athdhearbhaíodh an sprioc sin i gCinneadh Aireachta Nairobi an 19 Nollaig 2015 (WT/MIN(15)/44-WT/L/979). D’fhéadfadh an tsaincheist sin a bheith mar chuid den chlár oibre maidir leis an tacaíocht intíre.

               ·Srianta ar onnmhairiú san earnáil talmhaíochta: An chaibidlíocht maidir le srianta ar onnmhairiú san earnáil talmhaíochta, lena n-áirítear díolúine an Chláir Dhomhanda Bia ó shrianta ar onnmhairiú, is rud é sin a léirigh go dtacaíonn cuid mhór de Chomhaltaí EDT leis an ngealltanas gan srianta den sórt sin a fhorchur ar cheannacháin a dhéantar chun críoch daonnúil. I bhfianaise a thábhachtaí atá an tsaincheist sin, ba cheart don Aontas leanúint de bheith ag tacú leis an togra le haghaidh Cinneadh Aireachta ar an ábhar sin, ar rud é a d’fhéadfadh a bheith ina eilimint thábhachtach de chuid phacáiste slándála bia ag MC12. Ba cheart don Aontas tacú le toradh comhaontaithe ina leith sin.

               ·Iomaíocht onnmhairiúcháin san earnáil talmhaíochta: Cé go bhfuil feabhsuithe á lorg againn ar thrédhearcacht agus ar dhisciplíní araon san iomaíocht onnmhairiúcháin, léiríonn an chaibidlíocht gur lú an spéis atá ann. Mar sin féin, tá seans áirithe ann dul chun cinn a dhéanamh ó thaobh feabhsuithe trédhearcachta de in MC12. Go deimhin, chuir an tAontas roinnt smaointe ina leith sin ina thogra comhurraithe (JOB/AG/213) le haghaidh Cinneadh Aireachta maidir le feabhsuithe trédhearcachta san earnáil talmhaíochta. Ina theannta sin, i réimse na hiomaíochta onnmhairiúcháin, tá athbhreithniú tríbhliantúil ar Chinneadh Nairobi maidir leis an Iomaíocht Onnmhairiúcháin (WT/MIN(15/45) ar siúl faoi láthair sa ghnáth-Choiste um an Talmhaíocht, mar a shainordaítear i mír 5 den chinneadh sin. Is é is cuspóir dó sin athbhreithniú a dhéanamh ar na disciplíní atá sa chinneadh. Comhaontaíodh an t-athbhreithniú a chur siar go dtí an chéad chruinniú eile den Choiste um an Talmhaíocht i mí an Mhárta 2022. D’fhéadfadh sé go mbeadh cinneadh ar leibhéal Aireachta ag MC12 ag teastáil le haghaidh an chomhaontaithe sin. Tacaíonn an tAontas leis an gcur siar sin.

               ·Rochtain ar an margadh san earnáil talmhaíochta: Léirigh an plé ar an gcaibidlíocht maidir le rochtain ar an margadh san earnáil talmhaíochta nach bhfuil aon fonn ná seans ann i ndáiríre chun an chaibidlíocht maidir le laghdú taraifí a atosú in EDT go luath. Mar sin féin, tá moltaí déanta ag cuid de Chomhaltaí EDT arb é is aidhm dóibh tús a chur leis an gcaibidlíocht tar éis MC12, lena n-áirítear togra i réimse an tsimplithe taraifí ina bhfuil ríomh na gCoibhéisí Ad Valorem (AVEanna). Feictear don Aontas nach féidir ach gnéithe trédhearcachta a bheith sa toradh ón bplé maidir le rochtain ar an margadh. Ba cheart go n-áireofaí leis sin an togra (JOB/AG/212) ón Astráil, ón mBrasaíl, ó Cheanada agus ón Úcráin maidir le trédhearcacht ó thaobh athruithe taraife arna gcur i bhfeidhm agus i ndáil le cóireáil na n-earraí atá en route, ar rud é a dtacaíonn an tAontas leis. Ba cheart don Aontas tacú le toradh comhaontaithe ina leith sin.

               ·Sásra coimirce speisialta (SSM) san earnáil talmhaíochta: I bhfianaise éagsúlacht na seasamh agus easpa rannpháirtíochta na gComhaltaí, níltear ag súil le haon toradh ag MC12. Mar sin féin, tá sainleas ag an Aontas Eorpach a áirithiú nach ndéanfar SSM a chaibidliú mar ghné neamhspleách ach go mbeidh sé mar chuid den chaibidlíocht níos leithe maidir le rochtain ar an margadh.

               ·Athbhreithniú ar an gCinneadh Bali maidir le Taraif-Chuótaí (TRQ): Ba cheart toradh a bhaint amach faoin 31 Nollaig 2021 ón bplé maidir le hathbhreithniú ar na forálacha a bhaineann le Riarachán na dTaraif-Chuótaí le haghaidh Táirgí Talmhaíochta, mar a shainmhínítear in Airteagal 2 den Chomhaontú maidir leis an Talmhaíocht (WT/MIN(13)/39, WT/L/914). Cumhdach éagothrom an chinnidh atá ann i láthair na huaire lena ndíolmhaítear SAM agus na tíortha is lú forbairt ón sásra tearclíonta, níl sé inghlactha. Ó tharla go mbíonn an plé ar siúl sa ghnáth-Choiste um an Talmhaíocht, is féidir go nglacfaí le toradh ar leibhéal na Comhairle Ginearálta seachas ar leibhéal Aireachta. Ba cheart don Aontas tacú le toradh comhaontaithe ina leith sin.

               ·An cadás: I bhfianaise na héagsúlachta ó thaobh na seasamh de, d’fhéadfadh sé gur roinnt feabhsuithe trédhearcachta a bheadh sa toradh is dóichí ar MC12. Chuir an tAontas plean maidir le trédhearcacht in earnáil an chadáis ina thogra comhurraithe (JOB/AG/213) le haghaidh Cinneadh Aireachta maidir le feabhsuithe trédhearcachta san earnáil talmhaíochta.

               ·Na tíortha is lú forbairt (LDCanna) agus Cóireáil speisialta, dhifreálaithe (SDT): Is cuid de DDA í an chaibidlíocht maidir le forálacha na Cóireála Speisialta, Difreálaithe agus d’fhéadfadh sé go ndéanfadh toradh ar MC12 soiléiriú ar fhorálacha atá ann cheana nó SDT breise a thabhairt don ghrúpa LDC agus b’fhéidir do Chomhaltaí EDT leochaileacha eile freisin. I bhfianaise a thábhachtaí atá an tsaincheist seo, ba cheart don Aontas tacú le toradh comhaontaithe.

               ·Fógraí: Ó tharla go bhfuil gá le feabhas a chur leis an trédhearcacht agus le comhlíonadh na gceanglas maidir le fógraí atá ann faoi láthair, chuir an tAontas togra chun cinn le haghaidh Cinneadh ón gComhairle Aireachta maidir le Trédhearcacht a Fheabhsú agus Comhlíonadh Cheanglas na bhFógraí a Fheabhsú faoi Chomhaontuithe EDT (JOB/GC/204/Rev.7). Tá an chaibidlíocht ar siúl faoi láthair agus ba cheart don Aontas tacú le toradh comhaontaithe ina leith sin.

               ·Saincheisteanna trádála: Agus é ag iarraidh feabhas a chur ar éifeacht obair na ngnáthchomhairlí agus na ngnáthchoistí de chuid EDT, eadhon a mhéid a bhaineann le saincheisteanna trádála, chuir an tAontas togra faoi bhráid EDT le haghaidh Cinneadh ón gComhairle Ghinearálta maidir le Treoirlínte Nós Imeachta le haghaidh Comhairlí agus Coistí EDT um Shaincheisteanna Trádála (WT/GC/W/777/Rev.6). Tá an chaibidlíocht ar siúl faoi láthair agus ba cheart don Aontas tacú le toradh comhaontaithe ina leith sin.

               Ó tharla go bhfuil an chaibidlíocht ar siúl faoi láthair maidir le gach gné a luaitear thuas, measann an Coimisiún go ndéanfaidh an Chomhairle a chinneadh maidir le seasamh an Aontais i leith toradh na caibidlíochta a luaithe a bheidh soiléireacht ann ó thaobh an staid a bhaineann leis na téacsanna ábhartha le linn na Comhdhála Aireachta féin.

               Tá an tionscnamh ag teacht go hiomlán leis na forálacha beartais atá ann faoi láthair. Ullmhaíodh cinntí comhchosúla le haghaidh Comhdhálacha Aireachta EDT a tharla roimhe seo, lena n-áirítear an 11ú Comhdháil Aireachta EDT in 2017, arb é an ceann is deireanaí a reáchtáladh.

               4.Bunús dlí

               4.1.Bunús dlí don nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  3
               .

               4.1.2.Cur i bhfeidhm maidir leis an gcás seo

               Is comhlacht í Comhdháil Aireachta EDT, arna bhunú le comhaontú, eadhon Comhaontú EDT, a bhfuil sé d’údarás aige, de réir Airteagal IV:1 de Chomhaontú EDT, cinntí a dhéanamh maidir le haon ábhar a chumhdaítear faoi aon cheann de na comhaontuithe trádála iltaobhacha, lena n-áirítear cinntí a bhfuil éifeachtaí dlíthiúla leo.

               Na gníomhartha atá beartaithe a luaitear thuas, is gníomhartha iad a bhfuil éifeachtaí dlíthiúla leo ós rud é go bhféadfaidís difear a dhéanamh do chearta agus d’oibleagáidí an Aontais.

               Na gníomhartha atá beartaithe, ní gníomhartha iad a dhéanann creat institiúideach an Chomhaontaithe a fhorlíonadh ná a leasú.

               Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

               4.2.Bunús dlí substainteach

               4.2.1.Na prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               4.2.2.Cur i bhfeidhm maidir leis an gcás seo

               Baineann príomhchuspóir agus ábhar na ngníomhartha atá beartaithe leis an gcomhbheartas tráchtála, toisc gur faoina raon feidhme a thagann na cinntí atá beartaithe maidir le saincheisteanna DDA.

               Dá bhrí sin, is é Airteagal 207 CFAE bunús dlí substainteach leis an gcinneadh atá beartaithe.

               4.3.Conclúid

               Ba cheart Airteagal 207 CFAE, i gcomhar le hAirteagal 218(9) CFAE, a bheith ina bhunús dlí leis an gcinneadh atá beartaithe.

               2021/0350 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh ag an 12ú Comhdháil Aireachta de chuid na hEagraíochta Domhanda Trádála

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(4), an chéad fhomhír, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Is le Cinneadh 94/800/CE ón gComhairle an 22 Nollaig 1994 a rinne an tAontas Comhaontú Marrakech a thabhairt i gcrích, comhaontú lena mbunaítear an Eagraíocht Dhomhanda Trádála (‘Comhaontú EDT’)
                  4
               , agus tháinig an cinneadh sin i bhfeidhm an 1 Eanáir 1995.

               (2)De bun Airteagail IV:1 agus IX:1 de Chomhaontú EDT, féadfaidh Comhdháil Aireachta na hEagraíochta Domhanda Trádála (‘EDT’) cinntí a ghlacadh de chomhdhearcadh.

               (3)Le linn a 12ú cruinniú ón 30 Samhain go dtí an 3 Nollaig 2021, féadfaidh Comhdháil Aireachta na hEagraíochta Domhanda Trádála cinntí a ghlacadh maidir le fóirdheontais iascaigh, trádáil agus sláinte, bearta a bhaineann leis an maoin intleachtúil, rud dá fhoráiltear i gComhaontú TRIPS, i gcúinsí phaindéim COVID-19 agus paindéimí eile, feabhsuithe trédhearcachta san earnáil talmhaíochta, tacaíocht intíre don earnáil talmhaíochta, stocshealbhaíocht phoiblí chun críocha na slándála bia, srianta ar onnmhairiú san earnáil talmhaíochta lena n-áirítear díolúine an Chláir Dhomhanda Bia ó shrianta ar onnmhairiú, iomaíocht onnmhairiúcháin san earnáil talmhaíochta, rochtain ar an margadh san earnáil talmhaíochta, an sásra speisialta um choimirciú san earnáil talmhaíochta, an t-athbhreithniú ar Chinneadh Bali maidir le Taraif-Chuótaí (TQR), an cadás, na tíortha is lú forbairt (LDCanna) agus cóireáil speisialta, dhifreálaithe (SDT), fógraí, agus saincheisteanna trádála.

               (4)Is iomchuí an seasamh atá le glacadh thar ceann an Aontais ag Comhdháil Aireachta EDT a bhunú, ós rud é go mbeidh na cinntí ina gceangal ar an Aontas.

               (5)Tá an chaibidlíocht maidir leis na hiascaigh mar chuid de Chlár Oibre Doha um Fhorbairt (DDA) agus sainaithníodh í mar thosaíocht do Sprioc Forbartha Inbhuanaithe 14 na Náisiún Aontaithe, Sprioc 6 (‘SDG 14.6’), arna comhaontú ag na Cinn Stáit in 2015 agus ag Cinneadh Aireachta EDT an 13 Nollaig 2017 (WT/MIN(17)/64). I bhfianaise a thábhachtaí atá an tsaincheist sin maidir leis an trádáil agus leis an bhforbairt inbhuanaithe agus ó tharla go bhfuil an tAontas ar cheann de na tacadóirí, ba cheart don Aontas tacú le toradh comhaontaithe ina leith sin.

               (6)Cuireadh tús leis an bplé ar shaincheisteanna Trádála agus Sláinte in 2020 le togra an 24 Samhain 2020 ó 13 thír a bhí ar aon intinn in EDT (ar a dtugtar Grúpa Ottawa) (WTO/GC/223) maidir le ‘Tionscnamh Trádála agus Sláinte’ a chomhaontú mar fhreagairt ar an bpaindéim atá ann faoi láthair agus ar phaindéimí a d’fhéadfadh a bheith ann amach anseo. Bhí an tAontas Eorpach ar cheann de na chéad tacadóirí a thacaigh leis an tionscnamh. Moladh togra athbhreithnithe le haghaidh dréacht-Dearbhú ón gComhairle Ghinearálta os comhair EDT an 15 Iúil 2021 (WT/GC/W/823) maidir leis an bhfreagairt bheartais trádála ar phaindéim COVID-19 agus chun an tseasmhacht i gcoinne phaindéimí amach anseo a fheabhsú. I bhfianaise a thábhachtaí atá an tsaincheist sin, ba cheart don Aontas tacú le toradh sa réimse sin.

               (7)An chaibidlíocht maidir le bearta a bhaineann leis an maoin intleachtúil, rud dá bhforáiltear i gComhaontú TRIPS, i gcúinsí paindéime, lena n-áirítear paindéim COVID-19, is cuid den phlé lárnach in EDT í an chaibidlíocht sin maidir le conas is féidir leis an gcóras trádála rochtain ar vacsaíní agus ar theiripic COVID-19 a fheabhsú ar fud an domhain. An 21 Bealtaine 2021, chuir roinnt Chomhaltaí EDT teachtaireacht faoi bhráid Chomhairle EDT um TRIPS, teachtaireacht inar moladh togra athbhreithnithe le haghaidh tarscaoileadh ó fhorálacha áirithe Chomhaontú TRIPS maidir le cosc, srianadh agus cóireáil COVID-19 (IP/C/W/669/Rev.1). An 4 Meitheamh 2021, chuir an tAontas teachtaireacht faoi bhráid Chomhairle Ghinearálta EDT, teachtaireacht maidir le freagarthaí beartais trádála práinneacha ar ghéarchéim COVID-19 (WT/GC/231), agus chuir sé teachtaireacht faoi bhráid Chomhairle EDT um TRIPS dar teideal ‘Freagarthaí beartais trádála práinneacha ar ghéarchéim COVID-19: an mhaoin intleachtúil’ (IP/C/W/680). An 18 Meitheamh 2021, chuir an tAontas teachtaireacht faoi bhráid Chomhairle EDT um TRIPS, teachtaireacht ina raibh dréacht-Dearbhú maidir le Comhaontú TRIPS agus leis an tSláinte Phoiblí i gcúinsí paindéime (IP/C/W/681), rud arb é is aidhm dó úsáid an chórais ceadúnaithe riachtanaigh a shoiléiriú nó a éascú, córas dá bhforáiltear i gComhaontú TRIPS, chun go n-oibreoidh sé chomh héifeachtúil agus is féidir i gcúinsí paindéime. I bhfianaise a thábhachtaí atá an tsaincheist sin, ba cheart don Aontas tacú le toradh i gcomhréir leis na Teachtaireachtaí ón Aontas a luaitear thuas. Chomh maith céanna, an seasamh atá le glacadh thar ceann an Aontas, ba cheart é a bheith solúbtha go leor chun nádúr dinimiciúil an phróisis théacs-bhunaithe atá ar siúl faoi láthair a chur san áireamh, lena n-áirítear a mhéid a bhaineann leis an ionstraim a úsáideann an Chomhdháil Aireachta. Go háirithe, ba cheart don Aontas a bheith oscailte i gcónaí chun eilimintí eile a mholann Comhaltaí EDT a ghlacadh, eilimintí arb é is aidhm dóibh úsáid na solúbthachtaí atá ann faoi láthair a fheabhsú nó a shimpliú, solúbthachtaí dá bhforáiltear i gComhaontú TRIPS i gcúinsí phaindéim COVID-19, paindéimí eile nó cúinsí eile géarphráinne a bhaineann leis an tsláinte phoiblí.

               (8)Tá aird á tabhairt arís ar an gcaibidlíocht maidir le feabhsuithe trédhearcachta san earnáil talmhaíochta mar shaincheist trasghearrtha i ngeall ar phaindéim COVID-19 de bharr na caoi ar chuidigh sí le sreafa trádála a choinneáil ar oscailt. Is riachtanach an eilimint í an trédhearcacht ó thaobh faireachán a dhéanamh ar na hoibleagáidí faoin gComhaontú ar an Talmhaíocht, ó thaobh eolas a dhéanamh don chaibidlíocht agus ó thaobh margaí agus trádáil talmhaíochta atá cothrom, éifeachtach agus athléimneach a áirithiú. I bhfianaise a thábhachtaí atá an tsaincheist sin, tá togra curtha le chéile ag an Aontas, i gcomhar le Ceanada, leis an tSeapáin agus leis na Stáit Aontaithe, maidir le Cinneadh Aireachta i leith feabhsuithe trédhearcachta san earnáil talmhaíochta (JOB/AG/213) agus dá bhrí sin ba cheart don Aontas tacú le toradh comhaontaithe.

               (9)An chaibidlíocht maidir le tacaíocht intíre a dhéanann saobhadh ar an trádáil, tá sí leabaithe in Airteagal 20 de Chomhaontú EDT maidir leis an Talmhaíocht, agus bhí siad mar chuid de shainordú DDA, mar a leagtar amach i nDearbhú Aireachta Doha an 14 Samhain 2001 (WT/MIN(01)/DEC/1). I bhfianaise éagsúlacht na seasamh ó thaobh na caibidlíochta de, feictear don Aontas gurbh fhéidir gurbh é a bheadh mar thoradh ar an gcaibidlíocht, clár oibre iar-MC12 maidir le hathchóiriú ar an tacaíocht intíre a dhéanann saobhadh ar an trádáil. I bhfianaise a thábhachtaí atá an tsaincheist sin, ba cheart don Aontas tacú le toradh sa réimse sin.

               (10)Is é is aidhm don chaibidlíocht ‘réiteach buan’ a chomhaontú a chomhlíonfaidh an sprioc a leagadh amach i gCinneadh Aireachta Bali an 7 Nollaig 2013 maidir le Stocshealbhaíocht Phoiblí chun críocha na Slándála Bia (WT/MIN(13)/38-WT/L/913), arna léirmhíniú ag an gCinneadh ón gComhairle Ghinearálta an 27 Samhain 2014 ina dhiaidh sin (WT/L/939). Athdhearbhaíodh an sprioc sin i gCinneadh Aireachta Nairobi an 19 Nollaig 2015 (WT/MIN(15)/44-WT/L/979). I bhfianaise a thábhachtaí atá an tsaincheist sin, ba cheart don Aontas tacú le toradh sa réimse sin. D’fhéadfadh an tsaincheist sin a bheith mar chuid den chlár oibre maidir leis an tacaíocht intíre.

               (11)An chaibidlíocht maidir le srianta ar onnmhairiú san earnáil talmhaíochta, lena n-áirítear díolúine an Chláir Dhomhanda Bia ó shrianta ar onnmhairiú, is rud é sin a léirigh go dtacaíonn cuid mhór de Chomhaltaí EDT leis an ngealltanas gan srianta den sórt sin a fhorchur ar cheannacháin a dhéantar chun críoch daonnúil. I bhfianaise an togra le haghaidh Cinneadh Aireachta maidir leis an ábhar sin agus ó tharla gur eilimint tábhachtach é sin de phacáiste slándála bia ag MC12, ba cheart don Aontas tacú le toradh comhaontaithe ina leith sin.

               (12)Tá athbhreithniú tríbhliantúil ar na disciplíní atá i gCinneadh Nairobi maidir le hIomaíocht Onnmhairiúcháin (WT/MIN(15/45) ar siúl faoi láthair sa ghnáth-Choiste um an Talmhaíocht, mar a shainordaítear i mír 5 den chinneadh sin. Comhaontaíodh an t-athbhreithniú a chur siar go dtí an chéad chruinniú eile den Choiste um an Talmhaíocht i mí an Mhárta 2022. D’fhéadfadh sé go mbeadh cinneadh ar leibhéal Aireachta ag MC12 ag teastáil le haghaidh an chomhaontaithe sin. Tacaíonn an tAontas leis an gcur siar sin. Thairis sin, léirigh an plé go bhfuil spéis ar leith ag Comhaltaí EDT i bhfeabhsuithe trédhearcachta ó thaobh iomaíocht onnmhairiúcháin de. Go deimhin, chuir an tAontas roinnt smaointe ina leith sin ina thogra comhurraithe (JOB/AG/213) le haghaidh Cinneadh Aireachta maidir le feabhsuithe trédhearcachta sa talmhaíocht. Ó tharla go raibh an tAontas ar cheann de na tacadóirí, ba cheart dó tacú le toradh comhaontaithe ina leith sin.

               (13)Léirigh an plé ar an gcaibidlíocht maidir le rochtain ar an margadh san earnáil talmhaíochta nach bhfuil aon fonn ná seans ann i ndáiríre chun an chaibidlíocht maidir le laghdú taraifí a atosú in EDT go luath. Mar sin féin, tá moltaí déanta ag cuid de Chomhaltaí EDT arb é is aidhm dóibh tús a chur leis an gcaibidlíocht tar éis MC12, lena n-áirítear togra i réimse an tsimplithe taraifí ina bhfuil ríomh na gCoibhéisí Ad Valorem (AVEanna). Feictear don Aontas nach féidir ach gnéithe trédhearcachta a bheith sa toradh ón bplé maidir le rochtain ar an margadh. Ba cheart a áireamh leis sin an togra (JOB/AG/212) ón Astráil, ón mBrasaíl, ó Cheanada agus ón Úcráin maidir le trédhearcacht ó thaobh athruithe taraifí de arna gcur i bhfeidhm agus maidir le cóireáil na n-earraí en route, ar rudaí iad a dtacaíonn an tAontas leo. Ba cheart don Aontas tacú le toradh comhaontaithe ina leith sin.

               (14)Leanadh den phlé maidir leis an Sásra Coimirce Speisialta (SSM) san earnáil talmhaíochta de bhun na dtograí atá molta agus de bhun Chinneadh Aireachta Nairobi (WT/MIN(15)/43 – WT/L/978). I bhfianaise éagsúlacht na seasamh agus easpa rannpháirtíochta na gComhaltaí, níltear ag súil le haon toradh ag MC12. Mar sin féin, tá sainleas ag an Aontas Eorpach a áirithiú nach ndéanfar SSM a chaibidliú mar ghné neamhspleách. Dá bhrí sin, níor cheart don Aontas tacú le toradh maidir le SSM ach amháin más cuid den chaibidlíocht níos leithne maidir le rochtain ar an margadh é.

               (15)Ba cheart toradh a bhaint amach faoin 31 Nollaig 2021 ón bplé maidir le hathbhreithniú ar na forálacha a bhaineann le Riarachán na dTaraif-Chuótaí le haghaidh Táirgí Talmhaíochta, mar a shainmhínítear in Airteagal 2 den Chomhaontú maidir leis an Talmhaíocht (WT/MIN(13)/39, WT/L/914). Cumhdach éagothrom an chinnidh atá ann i láthair na huaire lena ndíolmhaítear SAM agus na tíortha is lú forbairt ón sásra tearclíonta, níl sé inghlactha. Ó tharla go mbíonn an plé ar siúl sa ghnáth-Choiste um an Talmhaíocht, is féidir go nglacfaí le toradh ar leibhéal na Comhairle Ginearálta seachas ar leibhéal Aireachta. Ba cheart don Aontas tacú le toradh comhaontaithe ina leith sin.

               (16)Leanadh leis an plé maidir leis an gcadás sa chreat a bunaíodh i míreanna 5, 6 agus 7 de Chinneadh Aireachta Bali maidir leis an gCadás (WT/MIN(13)/41 - WT/L/916 ) agus i mír 14 de Chinneadh Aireachta Nairobi maidir leis an gCadás (WT/MIN(15)/46 - WT/L/981). I bhfianaise éagsúlacht na seasamh ó thaobh na caibidlíochta de, d’fhéadfadh sé gur roinnt feabhsuithe trédhearcachta a bheadh sa toradh ba dhóichí ar MC12. Ba cheart don Aontas tacú le toradh comhaontaithe ina leith sin.

               (17)Is cuid de DDA í an chaibidlíocht maidir le forálacha na Cóireála Speisialta, Difreálaithe agus d’fhéadfadh sé go ndéanfadh toradh ó MC12 soiléiriú ar fhorálacha atá ann cheana nó SDT breise a thabhairt don ghrúpa LDC agus b’fhéidir do chomhalta EDT leochaileacha eile freisin. I bhfianaise a thábhachtaí atá an tsaincheist seo, ba cheart don Aontas tacú le toradh comhaontaithe.

               (18)Tá an chaibidlíocht maidir le fógraí fós ar siúl sa Chomhairle Ghinearálta a mhéid a bhaineann le tograí le haghaidh Cinneadh ón gComhairle Ghinearálta i leith Nósanna Imeachta chun Trédhearcacht a Fheabhsú agus Comhlíonadh Cheanglas na bhFógraí a Fheabhsú faoi Chomhaontuithe EDT (JOB/GC/204/Rev.7). I bhfianaise a thábhachtaí atá sé feabhas a chur ar an trédhearcacht agus ar chomhlíonadh na gceanglas atá ann cheana i leith na bhfógraí, agus i bhfianaise ról an Aontais mar cheann de thacadóirí an togra, ba cheart don Aontas tacú le toradh comhaontaithe sa réimse sin.

               (19)Tá an chaibidlíocht maidir le saincheisteanna trádála fós ar siúl sa Chomhairle Ghinearálta a mhéid a bhaineann leis an gCinneadh maidir le Treoirlínte Nós Imeachta le haghaidh Comhairlí agus Coistí EDT um Shaincheisteanna Trádála (WT/GC/W/777/Rev.6). I bhfianaise a thábhachtaí atá sé éifeachtacht obair na ngnáthchomhairlí agus na ngnáthchoistí de chuid EDT a neartú, go suntasach a mhéid a bhaineann le breithniú a dhéanamh ar shaincheisteanna trádála, agus i bhfianaise ról an Aontais mar cheann de thacadóirí an togra, ba cheart don Aontas tacú le toradh comhaontaithe sa réimse sin,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais ag an 12ú seisiún de Chomhdháil Aireachta na hEagraíochta Domhanda Trádála, is éard a bheidh ann:

               Páirt a ghlacadh sa chomhdhearcadh a dhéantar i measc chomhaltaí EDT d’fhonn cinntí a ghlacadh maidir le fóirdheontais iascaigh, trádáil agus sláinte, agus bearta a bhaineann leis an maoin intleachtúil, rud dá bhforáiltear sa Chomhaontú TRIPS, i gcúinsí phaindéim COVID-19 agus paindéimí eile, feabhsú trédhearcachta san earnáil talmhaíochta, tacaíocht intíre don earnáil talmhaíochta, stocshealbhaíocht phoiblí chun críocha na slándála bia, srianta ar onnmhairiú san earnáil talmhaíochta lena n-áirítear díolúine an Chláir Dhomhanda Bia ó shrianta ar onnmhairiú, iomaíocht onnmhairiúcháin san earnáil talmhaíochta, rochtain ar an margadh san earnáil talmhaíochta, an sásra speisialta um choimirciú san earnáil talmhaíochta, an t-athbhreithniú ar Chinneadh Bali maidir le Taraif-Chuótaí
                  5
               , an cadás, na tíortha is lú forbairt (LDCanna) agus cóireáil speisialta, dhifreálaithe (SDT), fógraí, agus saincheisteanna trádála.

               Airteagal 2

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh
                  94/800/CE

                  ón gComhairle an 22 Nollaig 1994 maidir le tabhairt i gcrích, thar ceann an Chomhphobail Eorpaigh, na gcomhaontuithe a baineadh amach i mBabhta Uragua den chaibidlíocht iltaobhach (1986-1994), a mhéid a bhaineann leis na hábhair laistigh dá inniúlacht féin, IO L 336 23.12.1994, lch. 1.

                     (2)

                        Dá mba rud é, in aghaidh an mhéid a bhfuil coinne leis, go ndéanfaí an comhdhearcadh a chur ar bhonn foirmiúil i gcomhaontú idirnáisiúnta lena leasófaí Comhaontú EDT nó i gcomhaontú idirnáisiúnta iltaobhach i measc roinnt Chomhaltaí EDT, dhéanfadh an Coimisiún na tograí ba ghá, i gcomhréir le hAirteagal 218(6) CFAE tar éis ghlacadh na dtéacsanna agus a n-oscailte le haghaidh glactha ag MC12 nó ag Comhaltaí EDT lena mbaineann le linn MC12.

                     (3)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (4)

                        IO L 336, 23.12.1994, lch. 1.

                     (5)

                        Ag féachaint d’Airteagal IV:2, an dara habairt, de Chomhaontú EDT, áirítear air sin comhdhearcadh a d’fhéadfaí a bhaint amach i measc chomhaltaí EDT i leith cinneadh a ghlacadh ar an Athbhreithniú ar an gComhthuiscint maidir le forálacha a bhaineann le Riarachán na dTaraif-Chuótaí le haghaidh Táirgí Talmhaíochta, mar a shainítear in Airteagal 2 den Chomhaontú maidir leis an Talmhaíocht (WT/MIN(13)/39, WT/L/914)) (Cinneadh Bali maidir le Taraif-Chuótaí (TRQ) le linn cruinniú den Chomhairle Ghinearálta.


               AN COIMISIÚN EORPACH
            An Bhruiséil,4.11.2021
            COM(2021) 673 final
            2021/0351(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le leasú ar Phrótacal 32 de Chomhaontú LEE maidir le módúlachtaí airgeadais chun Airteagal 82 a chur chun feidhme
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a ghlacfar thar ceann an Aontais i gComhchoiste LEE maidir leis an leasú ar Phrótacal 32 den Chomhaontú idir an Comhphobal Eorpach agus an Limistéar Eorpach Eacnamaíoch (‘Comhaontú LEE’) maidir le módúlachtaí airgeadais chun Airteagal 82 de Chomhaontú LEE a chur chun feidhme. Leasaítear leis an togra seo na rialacha is infheidhme maidir le rannpháirtíocht Stáit CSTE LEE (an Iorua, an Íoslainn, agus Lichtinstéin) i gcláir an Aontais chun sonraíochtaí an Chreata Airgeadais Ilbhliantúil le haghaidh na tréimhse 2021-2027 a chur san áireamh a mhéid a bhaineann le tionchar tharraingt siar na Ríochta Aontaithe as an Aontas Eorpach ar ranníocaíochtaí airgeadais Stáit CSTE LEE le buiséad an Aontais.

               2.Comhthéacs an togra

               2.1.Comhaontú LEE

               Is é is aidhm do Chomhaontú LEE neartú an chaidrimh trádála agus eacnamaíoch idir an tAontas Eorpach, an Íoslainn, Lichtinstéin agus an Iorua a chur chun cinn ar bhealach leanúnach cothrom le coinníollacha comhionanna iomaíochta, agus urramú na rialacha céanna, d’fhonn Limistéar Eorpach Eacnamaíoch aonchineálach a chruthú, dá ngairtear ‘LEE’ anseo feasta. Ráthaítear cearta agus oibleagáidí comhionanna le Comhaontú LEE laistigh den Mhargadh Inmheánach le haghaidh saoránach agus le haghaidh oibreoirí eacnamaíocha in LEE. Déantar foráil ann maidir leis an gcuid sin de reachtaíocht an Aontais a chuimsíonn na ceithre shaoirse – saorghluaiseacht earraí, seirbhísí, daoine agus caipitil — ar fud 30 Stát LEE. Thairis sin, cumhdaítear le Comhaontú LEE comhar i réimsí tábhachtacha eile amhail taighde agus forbairt, oideachas, beartas sóisialta, an comhshaol, cosaint tomhaltóirí, turasóireacht agus cultúr, a dtugtar beartais ‘tionlacain agus chothrománacha’ orthu i dteannta a chéile.

               Sainítear le hAirteagal 82 de Chomhaontú LEE na rialacha ar cheart feidhm a bheith acu maidir le rannpháirtíocht airgeadais Stáit CSTE LEE agus páirt á glacadh acu i gCláir de chuid an Aontais. Sainítear a thuilleadh le Prótacal 32 de Chomhaontú LEE na rialacha ar cheart feidhm a bheith acu maidir le módúlachtaí airgeadais chun Airteagal 82 a chur chun feidhme.

               2.2.Comhchoiste LEE

               Bunaítear Comhchoiste LEE faoi Airteagal 92 de Chomhaontú LEE. Tá Comhchoiste LEE comhdhéanta d’ionadaithe na bPáirtithe Conarthacha, agus is féidir leis cinntí a dhéanamh trí chomhaontú idir an tAontas, ar thaobh amháin, agus Stáit CSTE LEE ag labhairt d’aon ghuth ar an taobh eile.

               Tá sé de fhreagracht ar an gComhchoiste cur chun feidhme agus oibriú éifeachtach an Chomhaontaithe a áirithiú. Chuige sin, déanann sé tuairimí agus faisnéis a mhalartú agus glacann sé cinntí sna cásanna dá bhforáiltear i gComhaontú LEE agus atá i gcoibhneas lena Phrótacail. Chun na críche sin, ar bhonn Airteagal 98 den Chomhaontú, is féidir Prótacal 32 a leasú le cinneadh ó Chomhchoiste LEE i gcomhréir le hAirteagal 93(2) agus Airteagail 99, 100, 102 agus 103 de Chomhaontú LEE.

               Chun deimhneacht dhlíthiúil agus aonchineálacht LEE a ráthú, ba cheart do Chomhchoiste LEE cinneadh a ghlacadh maidir le leasuithe ar na hIarscríbhinní agus na Prótacail chun an fhorbairt maidir le reachtaíocht an Aontais a chur san áireamh. Ba cheart na leasuithe sin a chur i bhfeidhm go comhuaineach leis na leasuithe sin a thugtar isteach i reachtaíocht an Aontais agus an urraim chuí a thabhairt do nósanna imeachta inmheánacha na bPáirtithe Conarthacha.

               2.3.An gníomh atá beartaithe ag Comhchoiste LEE

               Tá Comhchoiste LEE le leasuithe ar Phrótacal 32 de Chomhaontú LEE a ghlacadh (‘an gníomh atá beartaithe’).

               Is é cuspóir an ghnímh atá beartaithe coinníollacha mionsonraithe maidir le rannpháirtíocht Stáit CSTE LEE i gcláir an Aontais a chinneadh chun aon mhodhnú is gá a chur san áireamh a eascróidh as glacadh Creata Airgeadais Ilbhliantúil nua a ghlacadh, agus na himpleachtaí buiséadacha a eascróidh as tarraingt siar na Ríochta Aontaithe as an Aontas.

               Tá sé d’aidhm ag an ngníomh atá beartaithe cúig mhír a chur isteach i bPrótacal 32 de Chomhaontú LEE:

               Déanfar Airteagal 1 a chomhlánú chun na forálacha seo a leanas a áireamh:

               ·foráil maidir le rannpháirtíocht airgeadais Stáit CSTE LEE leis na leithreasuithe arna n‑iontráil i mBuiséad an Aontais le haghaidh íocaíochtaí ar réimeanna comhlánaithe tar éis tharraingt siar na Ríochta Aontaithe as an Aontas. Áirítear sna réimeanna comhlánaithe go heisiach íocaíochtaí maidir le gealltanais arna síniú faoi Chreat Airgeadais Ilbhliantúil 2014-2020 a n‑íocfaidh an Ríocht Aontaithe a sciar ina leith go dtí go n‑íocfar gach gealltanas. Ní dhéanann Comhaontú LEE aon idirdhealú idir réimeanna comhlánaithe agus réimeanna cláir nua de chuid an Aontais, arb é a bheadh mar thoradh orthu ranníocaíochtaí níos airde a bheith á ndéanamh ag Stáit CSTE LEE le Buiséad an Aontais ná mar is gá. Ba cheart a mheabhrú, i gcásanna inar tharla méaduithe roimhe seo, gur úsáideadh sásra aistrithe, arbh é an toradh a bhí air gur íoc Stáit CSTE LEE méid níos lú ná mar ba ghá le Buiséad an Aontais. Dá réir sin, ón uair a leasófar Prótacal 32, i gcás méadú ar an Aontas, ní úsáidfear an sásra sin a thuilleadh agus ba é a bheadh mar thoradh air fachtóir comhréireachta níos airde maidir le réimeanna comhlánaithe;

               ·foráil maidir le creidiúintí Ionstraim Théarnaimh an Aontais Eorpaigh (NGEU) a chuimsiú agus ranníocaíocht Stáit CSTE LEE á ríomh maidir le maoiniú an Chláir Fís Eorpach agus an tSásra Aontais um Chosaint Shibhialta chun buiséad méadaithe na gclár seo a léiriú;

               ·dhá fhoráil bhreise lena léirítear conas a dhéantar ranníocaíochtaí Stáit CSTE LEE a ríomh i gcás méadú ar an Aontas nó tarraingt siar Ballstáit as an Aontas.

               Cuirfear Airteagal 8 nua isteach chun aghaidh a thabhairt ar na módúlachtaí airgeadais le haghaidh ranníocaíochtaí Stáit CSTE LEE a mhéid a bhaineann le ráthaíochtaí buiséadacha. Ní cheadaítear le sonraíocht ráthaíochtaí buiséadacha ranníocaíochtaí airgeadais Stáit CSTE LEE a áireamh sa ghnáthnós imeachta arna úsáid le haghaidh gach clár eile de chuid an Aontais. Ina ionad sin, socrófar an ranníocaíocht sin le haghaidh ráthaíochta buiséadacha i gcomhaontuithe ranníocaíochta sonracha.

               Beidh an gníomh atá beartaithe ina cheangal ar na páirtithe i gcomhréir le hAirteagal 104 den Chomhaontú lena bhforáiltear mar a leanas‘Beidh na cinntí a ghlacfaidh Comhchoiste LEE sna cásanna dá bhforáiltear sa Chomhaontú seo, ach amháin má fhoráiltear a mhalairt ann, ar theacht i bhfeidhm dóibh, ceangailteach ar na Páirtithe Conarthacha a dhéanfaidh na bearta ar fad is gá chun a gcur chun feidhme agus a gcur i bhfeidhm a áirithiú’. Ina theannta sin, i gcomhréir le hAirteagal 119 den Chomhaontú, ‘beidh na hIarscríbhinní agus na gníomhartha dá dtagraítear ann mar a cuireadh in oiriúint chun críocha an Chomhaontaithe seo chomh maith leis na Prótacail ina gcuid dhílis den Chomhaontú seo.’

               De bhun Airteagal 103 den Chomhaontú, ‘Más rud é nach bhfuil fógra den sórt sin déanta, ar dhul in éag don tréimhse 6 mhí tar éis do Chomhchoiste LEE cinneadh a ghlacadh, cuirfear cinneadh Chomhchoiste LEE i bhfeidhm go sealadach go dtí go gcomhlíonfar na ceanglais bhunreachtúla seachas i gcás ina gcuirfidh Páirtí Conarthach in iúl nach féidir cur i bhfeidhm sealadach den sórt sin a dhéanamh. Sa dara cás, nó i gcás ina gcuirfidh Páirtí Conarthach neamhdhaingniú cinneadh de chuid Chomhchoiste LEE in iúl, beidh feidhm ag an bhfionraí dá bhforáiltear in Airteagal 102(5) 1 mhí amháin tar éis fógra den sórt sin a dhéanamh ach ní bheidh feidhm aige i gcás ar bith níos luaithe ná an dáta a gcuirfear an gníomh comhfhreagrach CE chun feidhme sa Chomhphobal’.

               3.An seasamh atá le glacadh thar ceann an Aontais

               Cuireann an Coimisiún an dréacht-Chinneadh ó Chomhchoiste LEE faoi bhráid na Comhairle lena ghlacadh mar sheasamh an Aontais. Tá súil ag an gCoimisiún é a chur i láthair Chomhchoiste LEE a luaithe is féidir.

               Maidir le hábhar agus cineál dhréacht an Chinnidh ó Chomhchoiste LEE atá i gceangal, téitear thar an méid ar féidir a mheas mar oiriúnuithe teicniúla de réir Rialachán Uimh. 2894/94 ón gComhairle. Dá bhrí sin, is í an Chomhairle a bhunóidh seasamh an Aontais.

               4.Bunús dlí

               4.1.An bunús dlí atá leis an nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear i gcoincheap ‘na ngníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  1
               .

               4.1.2.An cur i bhfeidhm maidir leis an gcás seo

               Is comhlacht é Comhchoiste LEE a cuireadh ar bun le comhaontú, eadhon Comhaontú LEE. An gníomh a iarrtar ar Chomhchoiste LEE a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagail 103 agus 104 de Chomhaontú LEE.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe. Dá bhrí sin, is é Airteagal 218(9) CFAE an bunús dlí atá leis an nós imeachta maidir leis an gcinneadh atá beartaithe i gcomhar le hAirteagal 1(3) de Rialachán Uimh. 2894/94 ón gComhairle maidir le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch.

               4.2.Bunús dlí substainteach

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               Maidir le gníomh atá beartaithe a bhfuil roinnt cuspóirí éagsúla á saothrú leis ag an am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na bunúis chomhfhreagracha dlí áirithe a áireamh sa bhunús dlí substainteach atá le cinneadh faoi Airteagal 218(9) CFAE.

               4.2.2.An cur i bhfeidhm maidir leis an gcás seo

               Saothraítear cuspóirí leis an ngníomh atá beartaithe agus tá comhpháirteanna ann a bhaineann le rialacha airgeadais agus cúnamh airgeadais. Tá eilimintí an ghnímh atá beartaithe i ndlúthnasc doscartha le chéile gan ceann amháin a bheith teagmhasach le hais an ceann eile.

               Dá bhrí sin, tá na forálacha seo a leanas sa bhunús dlí substainteach atá leis an gcinneadh atá beartaithe: an Conradh ar Fheidhmiú an Aontais Eorpaigh, agus go háirithe Airteagal 122 agus Airteagal 322(1) de.

               4.3.Conclúid

               Ba cheart Airteagal 122 agus Airteagal 322(1) CFAE, i gcomhar le hAirteagal 218(9) CFAE agus Airteagal 1(3) de Rialachán Uimh. 2894/94 ón gComhairle a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch, a bheith ina mbunús dlí leis an gcinneadh atá beartaithe.

               5.Impleachtaí Buiséadacha

               Leis an ngníomh atá beartaithe, modhnaítear ríomh mhéid an ioncaim a shanntar ó Stáit CSTE LEE arna chur le leithreasuithe an Aontais (a) trí fhachtóir comhréireachta CSTE LEE a chuirtear i bhfeidhm maidir le méideanna ar réimeanna comhlánaithe a laghdú – gan aon easpa leithreasuithe – agus (b) trí chreidiúintí NGEU a áireamh agus ranníocaíocht Stáit CSTE LEE á ríomh, agus méid ranníocaíocht CSTE LEE le haghaidh cláir ina bhfuil Stáit CSTE LEE rannpháirteach agus a bhaineann leas as creidiúintí NGEU á ardú dá réir sin: An Clár Fís Eorpach agus Sásra an Aontais um Chosaint Shibhialta.

               6.Foilsiú an ghnímh atá beartaithe

               Ós rud é go leasófar le gníomh Chomhchoiste LEE Prótacal 32 de Chomhaontú LEE maidir le módúlachtaí airgeadais chun Airteagal 82 a chur chun feidhme, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0351 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le leasú ar Phrótacal 32 de Chomhaontú LEE maidir le módúlachtaí airgeadais chun Airteagal 82 a chur chun feidhme

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 122 agus Airteagal 322(1) de, i gcomhar le hAirteagal 218(9) de,

               Ag féachaint do Rialachán (CE) 2894/94 ón gComhairle an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  2
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch (‘Comhaontú LEE’) i bhfeidhm an 1 Eanáir 1994.

               (2)Leasaítear reachtaíocht an Aontais Eorpaigh, go háirithe trí ghlacadh Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh de chuid an Aontais Eorpaigh chun tacú leis an téarnamh i ndiaidh ghéarchéim COVID-19 agus trí ghlacadh Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta.

               (3)De bhun Airteagal 98 de Chomhaontú LEE, féadfaidh Comhchoiste LEE arna bhunú le hAirteagal 92 de Chomhaontú LEE cinntí a ghlacadh lena leasaítear Prótacal 32 maidir le módúlachtaí airgeadais chun Airteagal 82 de Chomhaontú LEE a chur chun feidhme, i gcomhréir le hAirteagal 93(2) agus Airteagail 99, 100, 102, agus 103 den Chomhaontú.

               (4)Ba cheart, dá bhrí sin, forálacha Phrótacal 32 de Chomhaontú LEE a leasú dá réir sin.

               (5)Ba cheart seasamh an Aontais i gComhchoiste LEE a bhunú ar an dréacht-Chinneadh ó Chomhchoiste LEE a leagtar amach san Iarscríbhinn a ghabhann leis an gCinneadh seo,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais, laistigh de Chomhchoiste LEE i ndáil le leasuithe atáthar a bheartú ar Phrótacal 32 maidir le módúlachtaí airgeadais chun Airteagal 82 de Chomhaontú LEE a chur chun feidhme, bunófar an seasamh sin ar an dréachtchinneadh ó Chomhchoiste LEE atá i gceangal leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha. Beidh feidhm aige ón 1 Eanáir 2021.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (2)

                        IO L 305, 30.11.1994, lgh. 6-8.

    ---documentbreak---

               AN COIMISIÚN EORPACH
            An Bhruiséil,4.11.2021
            COM(2021) 673 final

            IARSCRÍBHINN
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le leasú ar Phrótacal 32 de Chomhaontú LEE maidir le módúlachtaí airgeadais chun Airteagal 82 a chur chun feidhme

               IARSCRÍBHINN

               DRÉACHTCHINNEADH Ó CHOMHCHOISTE LEE

               Uimh […]

               de […]

               lena leasaítear Prótacal 32 de Chomhaontú LEE, maidir le módúlachtaí airgeadais chun Airteagal 82 a chur chun feidhme

               TÁ COMHCHOISTE LEE,

               Ag féachaint don Chomhaontú ar an Limistéar Eorpach Eacnamaíoch (‘Comhaontú LEE’), agus go háirithe Airteagail 98 de

               De bharr an mhéid seo a leanas:

               (1)Maidir le Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh de chuid an Aontais Eorpaigh chun tacú leis an téarnamh i ndiaidh ghéarchéim COVID-19, cionroinntear ioncam sannta seachtrach breise leis ar an gClár Fís Eorpach agus ar Shásra an Aontais um Chosaint Shibhialta. Is iomchuí a shoiléiriú, sna módúlachtaí airgeadais maidir le hAirteagal 82 de Chomhaontú LEE (Prótacal 32 LEE) a chur chun feidhme, chun ranníocaíochtaí airgeadais Stáit CSTE LEE a ríomh, gur cheart an bonn leis an ríomh a mhéadú trí leithreasuithe a chomhfhreagródh d’ioncam sannta seachtrach faoi Airteagal 3(1) de Rialachán (AE) 2020/2094 ón gComhairle i ndáil lena rannpháirtíocht sna cláir sin.

               (2)Sonraítear in Airteagal 82 de Chomhaontú LEE go bhfuil an fachtóir comhréireachta maidir le ranníocaíochtaí Stáit CSTE le buiséad an Aontais le ríomh go bliantúil mar chóimheas idir OTI Stáit CTSE agus Bhallstáit an Aontais, agus i gcás ina leagtar amach oibleagáid leantach na Ríochta Aontaithe ranníocaíocht airgeadais a dhéanamh le Buiséad an Aontais i gcomhréir lena sciar de chistí geallta faoi Chreat Airgeadais Ilbhliantúil 2014-2020 sa Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach an 24 Eanáir 2020, go mbeidh sé iomchuí go gcuirfear OTI na Ríochta Aontaithe san áireamh maidir leis an bhfachtóir comhréireachta le haghaidh línte buiséid atá ag déanamh íocaíochtaí go heisiach le haghaidh gealltanais arna síniú faoi Chreat Airgeadais Ilbhliantúil 2014-2020 a chomhlánú.

               (3)Ba cheart, dá bhrí sin, Prótacal 32 de Chomhaontú LEE a leasú dá réir sin,

               TAR ÉIS AN CINNEADH SEO A GHLACADH:

               Airteagal 1

               1.
                     Cuirtear na míreanna seo a leanas le hAirteagal 1 de Phrótacal 32:

               ‘10.
                     Chun an ranníocaíocht oibríochtúil de bhun Airteagal 82 de Chomhaontú LEE a ríomh, maidir leis na leithreasuithe faoi chomhair gealltanas agus faoi chomhair íocaíochtaí arna n‑iontráil i mbuiséad an Aontais arna ghlacadh go cinntitheach i leith na mblianta is infheidhme chun an clár Fís Eorpach (Rialachán (AE) 2021/695 ó Pharlaimint na hEorpa agus ón gComhairle) agus an Sásra Aontais um Chosaint Shibhialta (Rialachán (AE) 2021/836 ó Pharlaimint na hEorpa agus ón gComhairle) a mhaoiniú, déanfar iad a mhéadú leis na leithreasuithe a chomhfhreagraíonn d’ioncam sannta seachtrach a shanntar do na gníomhaíochtaí sin faoi Airteagal 3(1) de Rialachán (AE) 2020/2094 ón gComhairle lena mbunaítear Ionstraim Théarnaimh an Aontais Eorpaigh chun tacú leis an téarnamh i ndiaidh phaindéim COVID-19
                  1
               .

               11.
                     Chun an fachtóir comhréireachta a ríomh maidir le línte buiséid as a ndéantar íocaíochtaí go heisiach chun gealltanais arna síniú faoi Chreat Airgeadais Ilbhliantúil 2014-2020 agus creata airgeadais roimhe sin a chomhlánú, is éard a bheidh i ‘bhfachtóir comhréireachta’ CSTE , mar a shainítear é in Airteagal 82(1) de Chomhaontú LEE, suim na gcóimheas idir, ar thaobh amháin, olltáirgeacht intíre ar phraghsanna an mhargaidh i ngach Stát CSTE agus, ar an taobh eile, suim na n‑olltáirgeachta intíre ar phraghsanna an mhargaidh i mBallstáit an Aontais, sa Ríocht Aontaithe agus sa Stát sin de chuid CSTE. Déanfar an fachtóir sin a ríomh, le haghaidh gach bliana airgeadais, ar bhonn na sonraí staidrimh is déanaí i gcomhréir le hAirteagal 7.

               12.

                     Mura gcomhaontóidh Comhchoiste LEE a mhalairt, chun an fachtóir comhréireachta mar a shainítear faoi Airteagal 82(1) de Chomhaontú LEE a ríomh le haghaidh na bliana airgeadais ar lena linn a thiocfaidh comhaontú maidir le haontachas Ballstát nua, dá dtagraítear in Airteagal 49 den Chonradh ar an Aontas Eorpach, i bhfeidhm, roimh an 1 Iúil an bhliain sin, áireofar an olltáirgeacht intíre ar phraghsanna an mhargaidh sa Bhallstát nua san olltáirgeacht intíre ar phraghsanna an mhargaidh i mBallstáit an Aontais.

               13.
                     Mura gcomhaontóidh Comhchoiste LEE a mhalairt, chun an fachtóir comhréireachta mar a shainítear faoi Airteagal 82(1) de Chomhaontú LEE a ríomh le haghaidh na bliana airgeadais ar lena linn a thiocfaidh comhaontú maidir le tarraingt siar Ballstáit, dá dtagraítear in Airteagal 50 den Chonradh ar an Aontas Eorpach, i bhfeidhm roimh an 1 Iúil an bhliain sin, áireofar an olltáirgeacht intíre ar phraghsanna an mhargaidh sa Bhallstát atá ag tarraingt siar san olltáirgeacht intíre ar phraghsanna an mhargaidh i mBallstáit an Aontais.’

               2.
                     Cuirtear an tAirteagal seo a leanas le Prótacal 32:

               ‘Airteagal 8

               Rialacha sonracha maidir le rannpháirtíocht i ráthaíochtaí buiséadacha

               Módúlachtaí airgeadais sonracha maidir le ranníocaíochtaí Stáit CSTE a bhaineann le rannpháirtíocht i ráthaíochtaí buiséadacha, lena n‑áirítear an nós imeachta maidir le rannpháirtíocht airgeadais iontu a chinneadh, déanfar iad a shocrú i gcomhaontuithe ranníocaíochta sonracha lena bhféadfar na módúlachtaí a leagtar amach sa Phrótacal seo a chomhlánú. Is éard a bheidh sa ranníocaíocht sin ranníocaíocht i dtaca le soláthar páirteach na ráthaíochta buiséadaí agus an toimhde maidir leis an dliteanas teagmhasach ina thaobh sin, nó, mar mhalairt rogha, beidh sé ina ranníocaíocht in airgead tirim le soláthar foriomlán na ráthaíochta buiséadaí, bunaithe ar na coinníollacha a leagtar amach sna comhaontuithe ranníocaíochta sonracha.’

               Airteagal 2

               Tiocfaidh an Cinneadh seo i bhfeidhm an lá tar éis an fhógra dheireanaigh faoi Airteagal 103(1) de Chomhaontú LEE
                  2*.

               Beidh feidhm aige ón 1 Eanáir 2021.

               Airteagal 3

               Foilseofar an Cinneadh seo i Roinn LEE, agus i bhForlíonadh LEE, de Iris Oifigiúil an Aontais Eorpaigh.

               Arna dhéanamh sa Bhruiséil, […].

                  Thar ceann Chomhchoiste LEE

                  An tUachtarán,

                  […]

                     (1)

                        IO L 433I, 22.12.2020, lch. 23.

                     (2)
                  *
                        [Sonraítear ceanglais bhunreachtúla.] [Ní shonraítear aon cheanglas bunreachtúil.]